Anneli Auer on maksanut korvaukset uhreilleen, kertoo Long Play -julkaisu.

Anneli Auer ja Jens Kukka Turun hovioikeudessa tammikuussa 2013. RONI LEHTI

Hitaaseen journalismiin erikoistuneen digijulkaisu Long Playn mukaan Auer on suoriutunut hänelle seksuaalirikoksissa määrätyistä korvauksista.

Julkaisun mukaan Auerilla oli entuudestaan hieman säästöjä ja ehdonalaiseen päästyään hän huomasi, että hänen Perhekerho-sivustonsa Google-mainokset olivat tuottaneet 10 000 euroa.

Long Play julkaisi tänään artikkelin, joka käsittelee Auerin rikoskumppanina tuomitun Jens Kukan tuomiota lapsiin kohdistuneista seksuaalirikoksista. Toimittaja on haastatellut artikkelia varten vankilassa istuvaa Kukkaa ja tutustunut jutun esitutkintamateriaaleihin. Artikkelissa Kukka kuvailee laajasti, kuinka hän kokee joutuneensa oikeusmurhan uhriksi.

Long Playn toimittaja on myös paikalla, kun Kukka ja Auer tapaavat heinäkuussa 2015 ensimmäistä kertaa seitsemään vuoteen oikeussalien ulkopuolella.

Tapaamisen aikana selviää, että Auer on maksanut paitsi omat korvauksensa, myös ne, jotka hänelle ja Kukalle määrättiin korvattavaksi yhteisvastuullisesti. Tämän seurauksena Kukka kapsahtaa Auerin kaulaan ja kiittelee tätä vuolaasti.

Jens Kukka tuomittiin Turun hovioikeudessa vuonna 2013 kymmenen vuoden vankeuteen lapsiin kohdistuneista seksuaali- ja pahoinpitelyrikoksista. Auer sai 7,5 vuoden vankeusrangaistuksen. Korkein oikeus ei myöntänyt valituslupaa kummallekaan.

Artikkelissa Kukka kertoo hakeneensa KKO:lta purkua lainvoimaiseen tuomioon. KKO hylkäsi hakemuksen tämän vuoden helmikuussa.

Myös Auer valmistelee omaa purkuhakemustaan. Long Playn tietojen mukaan Auerin asianajaja on hankkimassa ulkomaisen asiantuntija-analyysin lasten kertomusten luotettavuudesta.

Lähde: Long Play